PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/056	Bratislava, 18. mája 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom RAAB KARCHER STAVIVA, a. s., Pod Můstkem 884, 252 19 Rudná, Česká republika, IČ 47116277, zastúpeným JUDr. Pavlom Rakom, advokátom, Palisády 29/A, 811 06  Bratislava 1, vo veci koncentrácie podnikateľov RAAB KARCHER STAVIVA, a. s., Pod Můstkem 884, 252 19 Rudná, Česká republika, IČ 47116277 a W. A. W. spol. s r. o., Karpatské nám. 4, 831 06 Bratislava, Slovenská republika, IČO 31340318,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í  s koncentráciou spočívajúcou v získaní priamej kontroly podnikateľom RAAB KARCHER STAVIVA, a. s., Pod Můstkem 884, 252 19 Rudná, Česká republika, IČ 47116277, nad podnikom podnikateľa W. A. W. spol. s r. o., Karpatské nám. 4, 831 06 Bratislava, Slovenská republika, IČO 31340318.

O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 29. 12. 2004 doručené listom, zaevidovaným úradom pod číslom 6854/2004, podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou RAAB KARCHER STAVIVA, a. s., Pod Můstkem 884, 252 19 Rudná, Česká republika (ďalej len „ČR“), IČ 47116277 (ďalej len „Raab“), zastúpenou JUDr. Pavlom Rakom, advokátom, Palisády 29/A, 811 06 Bratislava (ďalej len „právny zástupca“), oznámenie koncentrácie - získanie priamej výlučnej kontroly podnikateľom Raab nad podnikom podnikateľa W. A. W., spol. s r. o., Karpatské nám. 4, 831 06 Bratislava, Slovenská republika (ďalej len „SR“), IČO 31340318 (ďalej len „WAW“), na základe Rámcovej smlouvy o převodu obchodních podílů ve společnostech W. A. W., spol. s r. o., ČR, KERAMIKA PŘÍBRAM, spol. s r. o., ČR, W. A. W., spol. s r. o., SR, zo dňa 28. 12. 2004, uzatvorenou medzi JUDr. Alenou Novákovou, Bratislava, SR (ďalej len „pani Nováková“); Ing. Jozefom Novákom, Bratislava, SR (ďalej len „pán Novák“); Pavlom Baslom, Praha, ČR a Raab (ďalej len „Zmluva“).

	Na základe tohto oznámenia sa dňa 29. 12. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0139/OK/2004.

Úrad, listom číslo 685/PMÚ SR/2005 zo dňa 4. 2. 2005, upovedomil oznamovateľa Raab prostredníctvom jeho právneho zástupcu so začatím predmetného správneho konania a zároveň ho vyzval na doplnenie oznámenia koncentrácie vzhľadom na to, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona v rozsahu podľa vyhlášky Protimonopolného úradu SR č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t. j. oznámenie koncentrácie bolo neúplné. Úrad v tomto liste ďalej upovedomil právneho zástupcu, že podľa § 11 zákona lehota na vydanie rozhodnutia nezačala plynúť.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk na účet úradu dňa 28. 1. 2005.

Právny zástupca doplnil oznámenie koncentrácie listami, zaevidovaným úradom pod číslami 604/2005 dňa 1. 2. 2005; 773/2005 dňa 9. 2. 2005 a 1125/2005 dňa 28. 2. 2005. Dňa 28. 2. 2005 boli listom číslo 1125/2005 úradu doručené informácie a podklady doplňujúce oznámenie predmetnej koncentrácie podľa § 10 ods. 12 zákona v rozsahu podľa vyhlášky, t. j. oznámenie koncentrácie bolo týmto dňom úplné. Dňa 1. 3. 2005 začala podľa § 11 zákona plynúť lehota na vydanie rozhodnutia vo veci predmetnej koncentrácie.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.
Podľa § 10 ods. 11 zákona oznámenie koncentrácie pri zlúčení alebo splynutí dvoch alebo viacerých samostatných podnikateľov podávajú účastníci koncentrácie spoločne, pri obchodnej verejnej súťaži vybraný účastník obchodnej verejnej súťaže, pri vydaní rozhodnutia štátneho orgánu o zlúčení alebo o splynutí podnikateľov podľa osobitného predpisu (§ 14 zákona č. 111/1990 Zb. o štátnom podniku v znení zákona č. 317/1996 Z. z.) účastníci koncentrácie spoločne, v ostatných prípadoch podnikateľ alebo podnikatelia, ktorí získavajú kontrolu nad podnikom alebo nad časťou podniku iného podnikateľa alebo podnikateľov.
Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia zmluvy. Vzhľadom na to, že Zmluva bola uzavretá dňa 28. 12. 2004 a oznámenie koncentrácie bolo doručené úradu dňa 29. 12. 2004, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Z podkladov a informácií, ktoré boli úradu predložené oznamovateľom predmetnej koncentrácie Raab prostredníctvom právneho zástupcu v správnom konaní, vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov.
Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Raab

Spoločnosť Raab podľa výpisu z Obchodného registra, vedeného Mestským súdom v Prahe, ČR, oddiel B, vložka 1849 zo dňa 16. 11. 2004 je akciovou spoločnosťou, ktorá má základné imanie 732 271 200 Kč a bola zapísaná dňa 8. 1. 1993. Predmetom jej podnikania sú vykonávanie stavieb, ich zmien a odstraňovanie; ubytovacie služby; technické činnosti v doprave; cestná motorová doprava nákladná; realitná činnosť a iné.

Spoločnosť Raab na území ČR priamo vlastní 100 %-ný podiel v spoločnosti Stavebniny BEVE, s. r. o., v likvidácii, Kšírova 670/118f, 619 00 Brno, ČR,  IČ 61853241 a ďalej priamo vlastní 100 %-ný podiel v spoločnosti Stavebniny KOBE, s. r. o., v likvidácii, Brněnská 311, Říčany u Brna, ČR,  IČ 60736101.
Spoločnosť Raab vlastní živnostenské listy na vykonávanie predmetov podnikania uskutočňovanie stavieb, ich zmien a odstraňovanie; prenájom a požičiavanie vecí hmotných; špecializovaný maloobchod; veľkoobchod; realitná činnosť; ubytovanie v ubytovacích zariadeniach (do triedy *); technické činnosti v doprave; nákup, predaj a skladovanie skvapalnených uhľovodíkových plynov v tlakových nádobách nad 1000 kg skladovacej kapacity a nad 40 kg náplne tlakovej nádoby a koncesnú listinu na vykonávanie predmetu podnikania cestná motorová doprava nákladná.

Z vyššie uvedených skutočností vyplýva, že spoločnosť Raab je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Na základe plnomocenstva zo dňa 28. 12. 2004 podnikateľ Raab splnomocnil JUDr. Pavla Raka, advokáta zapísaného v SAK pod č. 2000, Palisády 29/A, 811 06 Bratislava, na zastupovanie v celom rozsahu v správnom konaní na úrade vo veci predmetnej koncentrácie.

Skupina Saint - Gobain

Najvyššou materskou spoločnosťou skupiny spoločností Saint - Gobain je spoločnosť Compagnie de Saint - Gobain, SA, Paríž, Francúzska republika (ďalej len „Saint - Gobain“), ktorá prostredníctvom siete holdingových spoločností kontroluje priamo alebo nepriamo viac než 1000 spoločností vo viac než 46 krajinách sveta (napríklad v Spolkovej republike Nemecko, Rakúskej republike, Francúzskej republike, ČR a vo Švédskom kráľovstve). Spoločnosť Saint - Gobain kontroluje dcérsku spoločnosť Raab Karcher Baustoffe, GmbH, Hanauer Lendstrasse 150, Frankfurt nad Mohanom, Spolková republika Nemecko, ktorá vlastní 94,59 % akcií podnikateľa Raab.

Skupina Saint - Gobain sa delí na jednotlivé divízie:

1.	Divízia skla, ktorá vyrába sklenené tabule (autosklá a sklenené tabule používané v stavebníctve), obaly (fľaše a nádoby pre potravinársky, farmaceutický a parfumérsky priemysel), izolácie (tepelné, hlukové a protipožiarne) a výstuže.
2.	Divízia stavebníctva, ktorá vyrába a distribuuje stavebné materiály (PVC, strešné materiály, rúry, omietky a lepidlá).
3.	Divízia osobitných materiálov, ktorá vyrába keramiku, plasty (kryštály, jemné zrná a prášky, žiaruvzdornú keramiku a plasty) a brúsne materiály.

Do ekonomickej skupiny Saint - Gobain patria nasledujúce spoločnosti pôsobiace v SR, z ktorých ani jedna nepôsobí na relevantných trhoch ovplyvnených predmetnou koncentráciou:

Prostredníctvom 40 %-ného obchodného podielu spoločnosť NITRASKLO, akciová spoločnosť, Levická 3, 950 50 Nitra, IČO 17638640 (ďalej len „Nitrasklo“). Nitrasklo podľa výpisu z Obchodného registra Okresného súdu Nitra, oddiel Sa, vložka číslo 55/N je akciovou spoločnosťou, má základné imanie 20 000 000 Sk a bola zapísaná dňa 19. 3. 1991. Predmetom jej činnosti sú výroba a predaj izolačných skiel; výroba, zušľachťovania a predaj výrobkov s použitím skla; recyklovanie nekovového odpadu a zvyškov a ďalšie.
Nitrasklo patrí do divízie skla, ktorá pôsobí na trhu predaja izolačných a nábytkových skiel.

Spoločnosť Saint - Gobain Weber Terranova, spol. s r. o., Stará Vajnorská 139, 831 04 Bratislava, IČO 00681652 (ďalej len „Terranova“), ktorej 100 %-ný obchodný podiel vlastní spoločnosť SAINT - GOBAIN WEBER, SA, Rue de Brie 77170, Servon, Francúzska republika. Terranova podľa výpisu z Obchodného registra Okresného súdu Bratislava I, oddiel Sro, vložka číslo 114/B je spoločnosťou s ručením obmedzeným, má základné imanie 65 400 000 Sk a bola zapísaná dňa 10. 9. 1990. Predmetom jej činnosti sú priemyslová výroba suchých omietkových zmesí; výroba omietok, náterov a tekutých podlahovín; výroba umelých kameňov, výroba stavebných materiálov a pomocných materiálov a podobne.
Terranova patrí do divízie stavebníctva, ktorá pôsobí na trhu predaja výrobkov určených pre fasády budov, vrátane šľachtených omietok, tepelnoizolačných omietok, štukových a jadrových omietok, tenkovrstvových omietok - exteriérových a interiérových, dekoračných omietok a stierok.

Spoločnosť Saint - Gobain Isover Slovakia, s. r. o., Odborárska 52, 831 02 Bratislava, IČO 31389139 (ďalej len „Isover“), ktorej 100 %-ný obchodný podiel vlastní spoločnosť Saint - Gobain Isover Austria, AG, Prager strasse 77, Stockerau, Rakúska republika. Isover podľa výpisu z Obchodného registra Okresného súdu Bratislava I, oddiel Sro, vložka číslo 8410/B je spoločnosťou s ručením obmedzeným, má základné imanie 200 000 Sk a bola zapísaná dňa 21. 2. 1995. Predmetom jej činnosti sú poradenská činnosť v stavebníctve; inžinierska činnosť v stavebníctve; sprostredkovanie kúpy, predaja a prenájmu nehnuteľností a iné.
Isover patrí do divízie stavebníctva, ktorá pôsobí na trhu predaja tepelných a zvukových izolačných výrobkov pre podkrovia, priečky, fasády a strechy budov a difúznych fólií, parozábran a stropných podhľadov.

Spoločnosť Saint - Gobain SEKURIT SR, s. r. o., Automobilový priemyselný park, hala B5, 900 55 Lozorno, IČO 35835893 (ďalej len „Sekurit“), ktorej 100 %-ný obchodný podiel vlastní spoločnosť Saint - Gobain Isover Sekurit ČR, spol. s r. o., Masarykova 1404, 268 01 Hořovice, ČR, IČ 61856495. Sekurit podľa výpisu z Obchodného registra Okresného súdu Bratislava I, oddiel Sro, vložka číslo 26506/B je spoločnosťou s ručením obmedzeným, má základné imanie 20 000 000 Sk a bola zapísaná dňa 30. 4. 2002. Predmetom jej činnosti sú nákup, predaj a montáž autoskiel; sprostredkovateľská činnosť; reklamná a propagačná činnosť a ďalšie.
Sekurit patrí do divízie skla, ktorá pôsobí na trhu výroby a predaja bočných, zadných, čelných a strešných autoskiel.

Spoločnosť VENISKLO, spol. s r. o., Levická 3, 950 50 Nitra, IČO 31441696 (ďalej len „Venisklo“), ktorej 100 %-ný obchodný podiel vlastní spoločnosť Saint ‑ Gobain GLAAS Deutschland, GmbH, Viktoriaallee 3-5, Aachen, Spolková republika Nemecko. Venisklo podľa výpisu z Obchodného registra Okresného súdu Nitra, oddiel Sro, vložka číslo 2170/N je spoločnosťou s ručením obmedzeným, má základné imanie 45 000 000 Sk a bola zapísaná dňa 2. 9. 1993. Predmetom jej činnosti sú výroba izolačného skla a spracovanie tabuľového skla; maloobchod, veľkoobchod a sprostredkovanie obchodu s tabuľovým, izolačným sklom a príslušenstvom a iné.
Venisklo patrí do divízie skla, ktorá pôsobí na trhu predaja sklenených výrobkov - stavebné sklo, drôtosklo, kalené sklo, zrkadlá, sklobetónové tvárnice, dekoratívne zrkadlá, interiérové sklo, ornamenty; výroby kovania, parapetných dosiek, potrieb pre oknárov a vykonáva rezanie a brúsenie, pieskovanie, vŕtanie dier a fazetovanie.

Na základe vyššie uvedeného je zrejmé, že všetky dcérske spoločnosti ekonomickej skupiny Saint - Gobain pôsobiace v SR sú podnikateľmi podľa § 2 Obchodného zákonníka, a teda sú podnikateľmi podľa § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

WAW

Spoločnosť WAW podľa výpisu z Obchodného registra Okresného súdu Bratislava I, oddiel Sro, vložka číslo 4172/B, zo dňa 25. 11. 2004 je spoločnosťou s ručením obmedzeným, ktorá má základné imanie 56 280 000 Sk a bola zapísaná dňa 20. 1. 1993. Jedinou spoločníčkou spoločnosti WAW je pani Nováková. Predmetom podnikania (činnosti) WAW sú sprostredkovanie, nákup a predaj tovarov; sprostredkovanie výkonu služieb; sprostredkovanie reklamných a propagačných činností a sprostredkovanie nákupu a predaja nehnuteľností.
WAW podľa výpisu zo živnostenského registra Bratislava III, strana registra číslo 2110/1996, zo dňa 28. 1. 2002, má zapísané predmety podnikania sprostredkovanie nákupu a predaja tovarov; nákup a predaj tovarov; sprostredkovanie nákupu a predaja nehnuteľností; sprostredkovanie reklamných a propagačných činností a sprostredkovanie výkonu služieb.

Z vyššie uvedených skutočností vyplýva, že WAW je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Aktíva spoločností

	Pani Nováková a pán Novák vlastnia aktíva nasledujúcich spoločností:

CERAMICA CERSA, s. r. o., Neresnícka 5, 960 01 Zvolen, SR, IČO 31610668 (ďalej len „Ceramica“). Ceramica podľa výpisu z Obchodného registra Okresného súdu Banská Bystrica, oddiel Sro, vložka číslo 2071/S, je spoločnosťou s ručením obmedzeným, ktorá má základné imanie 6 000 000 Sk a bola zapísaná dňa 18. 7. 1994. Spoločníkmi Ceramica sú pani Nováková; Ing. Vladimír Jelínek, Bratislava a Aleš Jelínek, Bratislava. Predmetom jej činnosti sú kúpa tovaru za účelom ďalšieho predaja a predaj v rozsahu voľných obchodných živností a sprostredkovateľská činnosť.

KERIMAX, akciová spoločnosť Košice, Rastislavova 68, 043 50 Košice, SR, IČO 00594 385 (ďalej len „Kerimax“). Kerimax podľa výpisu z Obchodného registra Okresného súdu Košice I, oddiel Sa, vložka číslo 25/V, je akciovou spoločnosťou, ktorá má základné imanie 15 000 000 Sk a bola zapísaná dňa 30. 7. 1990. Predmetom jej činnosti sú výroba keramických výrobkov; obchodná činnosť s keramickými výrobkami, priemyselným a spotrebným tovarom a ďalšie.

JOPA, spoločnosť s ručením obmedzeným, Mlynské luhy 17, 821 05 Bratislava, SR, IČO 00687219 (ďalej len „Jopa“). Jopa podľa výpisu z Obchodného registra Okresného súdu Bratislava I, oddiel Sro, vložka číslo 100/B, je spoločnosťou s ručením obmedzeným, ktorá má základné imanie 21 400 000 Sk a bola zapísaná dňa 12. 9. 1990. Spoločníkmi Jopa sú pani Nováková a pán Novák. Predmetom jej činnosti sú kúpa rozličného tovaru v rozsahu voľnej živnosti za účelom jeho ďalšieho predaja a predaj; maloobchod a veľkoobchod so stavebným materiálom, stavebnými potrebami a stavebnou technikou a podobne.

Noki, ktorá podľa výpisu z Obchodného registra Okresného súdu Trenčín, oddiel Sa, vložka číslo 10310/R, je akciovou spoločnosťou, má základné imanie 1 000 000 Sk a bola zapísaná dňa 29. 3. 2001. Predmetom jej činnosti sú výroba keramických dlažieb a obkladov; kúpa tovaru za účelom jeho predaja konečnému spotrebiteľovi (maloobchod) a iným prevádzkovateľom živností (veľkoobchod) v rozsahu voľnej živnosti a iné.

UNIKER, s. r. o., nám. Ľudovíta Štúra 31, 974 05 Banská Bystrica, SR, IČO 31626378 (ďalej len „Uniker“). Uniker podľa výpisu z Obchodného registra Okresného súdu Banská Bystrica, oddiel Sro, vložka číslo 2613/S, je spoločnosťou s ručením obmedzeným, ktorá má základné imanie 200 000 Sk a bola zapísaná dňa 23. 3. 1995. Jediným spoločníkom Uniker je pán Novák. Predmetom jej činnosti sú kúpa tovaru za účelom jeho predaja konečnému spotrebiteľovi a iným prevádzkovateľom živností v rozsahu voľnej živnosti a sprostredkovanie obchodu.

Na základe vyššie uvedeného je zrejmé, že Ceramica, Kerimax, Jopa, Noki a Uniker sú podnikateľmi podľa § 2 Obchodného zákonníka, a teda sú podnikateľmi podľa § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

2. Pôsobnosť

Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

	Predmetom Zmluvy sú slovenské spoločnosti WAW, Ceramica, Kerimax, Jopa, Noki a Uniker a aj české spoločnosti W. A. W., spol. s r. o., Praha, ČR a KERAMIKA PŘÍBRAM, spol. s r. o., Příbram, ČR. Úrad podľa § 2 ods. 4 a 5 zákona posudzoval účinky tejto koncentrácie len na trhu SR.

3. Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Podľa § 9 ods. 3 zákona časť podniku podnikateľa podľa § 9 ods. 1 písm. b) zákona je na účely tohto zákona organizačná zložka podniku alebo aktíva, na ktorých základe možno dosahovať obrat.

V oznámení predmetnej koncentrácie podnikateľ Raab prostredníctvom právneho zástupcu opísal štruktúru predmetnej koncentrácie nasledovne:

„V zmysle ustanovení Zmluvy spoločnosť Raab získa 100 %-ný obchodný podiel v spoločnosti WAW. Pred účinnosťou Zmluvy nadobudne WAW dohodnuté aktíva od spoločností Ceramica, Kerimax, Jopa, Noki, Uniker a prevezme zamestnancov uvedených spoločností. Nadobúdané aktíva zahŕňajú všetky nehnuteľnosti spoločnosti Noki; všetky skladové zásoby, všetok hnuteľný majetok, prevod práva a povinností z nájomných zmlúv, práva ochranných známok a licenčné práva k počítačovým programom spoločností Ceramica, Kerimax, Jopa, Noki, Uniker a práva a povinnosti z neukončených leasingových zmlúv.“
Za účastníkov koncentrácie označil spoločnosti Raab a WAW.

	Úrad po preštudovaní Zmluvy zistil nasledujúce skutočnosti:

	Podľa preambuly Zmluvy pani Nováková je jedinou spoločníčkou WAW. Ďalej pani Nováková a pán Novák ako spoločníci respektíve akcionári kontrolujú podnikateľov Ceramica, Kerimax, Jopa a Uniker, ktorí podnikajú v obdobnej oblasti ako WAW a ďalej podnikateľa Noki, ktorý podniká v oblasti výroby obkladov a dlaždíc. Kupujúci Raab má záujem od predávajúcej pani Novákovej kúpiť obchodný podiel v spoločnosti WAW s tým, že pred kúpou tohto obchodného podielu budú na WAW prevedené s pani Novákovou a pánom Novákom dohodnuté aktíva a zamestnanci spoločností Ceramica, Kerimax, Jopa, Noki a Uniker.
	Podľa § 1 Zmluvy pani Nováková predáva a prevádza na kupujúceho Raab svoj obchodný podiel v spoločnosti WAW vo výške 100 %. Kupujúci Raab túto kúpu a prevod obchodného podielu prijíma.
	Podľa § 2 Zmluvy prevod obchodných podielov podlieha nasledujúcim odkladacím podmienkam:
-	uzavretiu pracovných zmlúv medzi WAW a zamestnancami spoločností Ceramica, Kerimax, Jopa, Noki a Uniker;
-	uzavretiu kúpnych zmlúv na predaj nehnuteľností spoločností Jopa a Noki podnikateľovi WAW;
-	prevodu všetkých skladových zásob k 31. 12. 2004 spoločností Ceramica, Kerimax, Jopa, Noki a Uniker na WAW;
-	prevodu všetkého hmotného majetku k 31. 12. 2004 spoločností Ceramica, Kerimax, Jopa, Noki a Uniker na WAW;
-	prevodu všetkých neukončených leasingových zmlúv uvedených v prílohe Zmluvy na WAW;
-	uzatvoreniu zmlúv o prevode všetkých licenčných zmlúv k počítačovým programom používaným spoločnosťami Ceramica, Kerimax, Jopa, Noki a Uniker na WAW;
-	prevodu všetkých nájomných zmlúv, v ktorých Ceramica, Kerimax, Jopa, Noki a Uniker vystupujú ako nájomcovia na WAW;
-	uzatvoreniu nájomných zmlúv medzi WAW ako nájomcom a spoločnosťami Ceramica, Kerimax, Jopa a Uniker;
-	uzatvoreniu zmlúv o prevode ochranných známok spoločností Ceramica, Kerimax, Jopa a Noki na WAW;
-	predaju všetkých obchodných podielov v spoločnosti Noki, ktoré vlastní WAW na tretiu osobu.
Podľa § 3 Zmluvy sa zmluvné strany dohodli, že dňom účinnosti prevodu obchodného podielu podľa § 1 Zmluvy je prvý kalendárny deň mesiaca nasledujúceho po mesiaci, v ktorom budú splnené všetky odkladacie podmienky uvedené v § 2 Zmluvy.

	Úrad zistil na základe Zmluvy, že na podnikateľa WAW budú najskôr prevedené aktíva podnikateľov Ceramica, Kerimax, Jopa, Noki a Uniker, na ktorých základe možno dosahovať obrat a potom podnikateľ Raab získa 100 %-ný obchodný podiel podnikateľa WAW. Podnikateľ Raab, nadobudnutím 100 %-ného obchodného podielu podnikateľa WAW aj s aktívami podnikateľov Ceramica, Kerimax, Jopa, Noki a Uniker, na ktorých základe možno dosahovať obrat, získa možnosť vykonávať rozhodujúci vplyv na činnosť podnikateľa WAW s možnosťou rozhodovať o jeho strategickom obchodnom správaní, čím dôjde k získaniu priamej kontroly podnikateľom Raab nad podnikom podnikateľa WAW a aj nad predtým nadobudnutými časťami podnikov podnikateľov Ceramica, Kerimax, Jopa, Noki a Uniker.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. a) zákona, pričom ide o získanie priamej kontroly podnikateľom Raab nad podnikom podnikateľa WAW aj nad predtým nadobudnutými časťami podnikov podnikateľov Ceramica, Kerimax, Jopa, Noki a Uniker, t. j. že sa jedná o koncentráciu podľa zákona.

	Po uzatvorení Zmluvy sa následne začali uzatvárať ďalšie zmluvy, ktoré sú uvedené v odkladacích podmienkach § 2 Zmluvy. Nadobudnutie častí podnikov podnikateľov Ceramica, Kerimax, Jopa, Noki a Uniker, uzatváranie ďalších zmlúv uvedených v § 2 Zmluvy ako aj predloženie návrhov na zápis do katastra nehnuteľností, súvisiacich s uzatváraním týchto ďalších zmlúv, nie sú porušením § 10 ods. 14 zákona.

4. Účastníci koncentrácie a správneho konania

Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona dochádza k získaniu priamej kontroly podnikateľom Raab nad podnikom podnikateľa WAW. Z uvedeného vyplýva, že podnikateľom, ktorý získava kontrolu je Raab a podľa § 25 ods. 3 písm. d) zákona je účastníkom predmetného správneho konania.
Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkmi koncentrácie sú podnikatelia Raab a WAW.
5. Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzavretá dňa 28. 12. 2004, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2003.

Z informácií poskytnutých účastníkom konania Raab prostredníctvom právneho zástupcu úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, rok 2003 bol vyšší ako 1 200 000 000 Sk; prvý účastník koncentrácie Raab dosiahol v SR celkový obrat vyšší ako 360 000 000 Sk (presný údaj je predmetom obchodného tajomstva podnikateľa Raab a nachádza sa v spise) a druhý účastník koncentrácie WAW dosiahol v SR spolu s časťami podnikov podnikateľov Ceramica, Kerimax, Jopa, Noki a Uniker celkový obrat vyšší ako 360 000 000 Sk (presný údaj je predmetom obchodného tajomstva podnikateľa WAW a nachádza sa v spise) za uzavreté účtovné obdobie predchádzajúce vzniku koncentrácie, rok 2003.
Finančná pomoc v roku 2003 nebola poskytnutá ani jednému účastníkovi predmetnej koncentrácie.
Úrad zistil, že boli splnené podmienky uvedené v § 10 ods. 1 písm. a) zákona, t. j. že sa jedná o koncentráciu, ktorá podlieha kontrole úradu podľa § 10 ods. 1 písm. a) zákona, t. j. posudzovaná koncentrácia podlieha kontrole úradu podľa § 10 ods. 1 písm. a) zákona.

6. Relevantné trhy

V súvislosti s posudzovaním vplyvu predmetnej koncentrácie na hospodársku súťaž úrad definoval relevantné trhy, na ktorých účastníci koncentrácie priamo alebo nepriamo pôsobia.
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.
Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Účastník konania Raab prostredníctvom právneho zástupcu v oznámení predmetnej koncentrácie uviedol, že obaja podnikatelia Raab aj WAW pôsobia na dvoch tovarových relevantných trhoch, ktoré sú ovplyvnené predmetnou koncentráciou:

1.	výroby a predaja vodorovných a zvislých keramických prvkov (obkladov a dlažieb);
2.	nákupu a predaja vodorovných a zvislých keramických prvkov (obkladov a dlažieb);
3.	predaja sanity.

Z hľadiska priestorového vymedzil, že tieto tovarové relevantné trhy zahŕňajú územie SR, okolitých štátov, prípadne štátov EÚ.

6.1. Tovarové relevantné trhy

Z informácií doručených úradu účastníkom konania Raab prostredníctvom právneho zástupcu, z rozhodnutia úradu číslo 2004/FH/3/1/190 zo dňa 15. 10. 2004 vo veci koncentrácie podnikateľov Lasselsberger, a. s., Adélova 1, Plzeň, ČR (ďalej len „Lasselsberger“) a Kerko, a. s., Tomášikova 35, Košice, SR (ďalej len „Kerko“) vyplynuli nasledujúce skutočnosti:

6.1.1. Tovarový relevantný trh výroby keramických prvkov

	Keramické prvky - dlažby a obklady sú tenkostenné pálené stavebné materiály doskovitého tvaru, vyznačujúce sa jemnozrnným rozlične sfarbeným črepom. Vyrábajú sa z rozmletej zmesi kremičitého piesku, keramického ílu, kaolínu, glazúry a farbiva za pridania vody lisovaním. Keramické prvky - dražby a obklady získavajú svoje technické vlastnosti (pevnosť, odolnosť voči mechanickému opotrebeniu, zmenám teploty, pôsobeniu kyselín a lúhov, poveternostným vplyvom, mrazuvzdornosť, nasiakavosť a ďalšie) vypálením pri teplote vyššej než 1200 ºC.
Povrch keramických prvkov - dlažby a obkladov sa môže upravovať pomocou glazúry - glazované a neglazované. Glazúra je sklovitý, priehľadný až nepriehľadný, farebný alebo bezfarebný povlak, natavený vo vrstve hrúbky 0,1 až 0,4 mm na keramickom črepe. Glazúra zvyšuje trvanlivosť a použiteľnosť keramického črepu. Dodáva výrobkom lepší vzhľad, hladký lesklý a tvrdý povrch, ktorý je umývateľný.
Neglazované keramické prvky, tzv. gres sú keramické prvky, ktoré sa svojimi vlastnosťami vyrovnajú prírodným materiálom typu žuly. Keramické prvky gres sú mrazuvzdorné, majú veľmi nízku nasiakavosť, vysokú pevnosť, odolnosť voči oteru, zmenám teploty a pôsobeniu bežných kyselín a lúhov.
Keramické prvky sa vyrábajú leštené a neleštené; reliéfové a protišmykové určené do mokrých priestorov a do priestorov so zvýšenými nárokmi na bezpečnosť; prvky určené k použitiu v silne frekventovaných priestoroch, na plochy hygienicky náročné, mechanicky a chemicky namáhané.

	Keramické prvky - dlažby alebo obklady sú stavebným materiálom, ktorý sa mokrým procesom pomocou lepidiel pripevňuje na povrch vodorovných alebo zvislých stavebných konštrukcií vnútorných aj vonkajších, aby chránil ich povrch pred mechanickým opotrebením, poveternostným vplyvom, kvapalinami, chemikáliami a podobne.
Použitie keramických prvkov je rôznorodé, pretože sú trvanlivým a ľahko udržiavateľným stavebným materiálom. Používajú sa v interiéroch bytových aj nebytových budov ako povrchová úprava vodorovných a zvislých povrchov interiérov. Pokrývajú priestory, ktoré sú náročné na hygienu a údržbu - kúpelne, kuchyne, bazény, zdravotnícke zariadenia, potravinárske výrobne, alebo priestory namáhané prevádzkou - podlahy, chodby a haly spoločenských miestností, veľkopredajní, kostolov, bánk, hotelov, reštaurácií, nemocníc, laboratórií, výrobných hál, skladov; dlažby do garáží a schodištia a podobne.
Keramické prvky sa ďalej používajú aj v exteriéroch ako povrchová úprava vodorovných povrchov pri terénnych úpravách - dlažby na chodníky, priechody, podchody, vonkajšie schodištia a terasy, aj ako povrchová úprava zvislých obvodových stien budov a podobne.
Z hľadiska použitia možno keramické prvky rozdeliť na exteriérové a interiérové. Z hľadiska polohy určenia možno keramické prvky rozdeliť na vodorovné - dlažby a zvislé - obklady. Z hľadiska druhu budovy, do ktorej sa zabudovávajú, možno rozdeliť keramické prvky pre bytové budovy a nebytové budovy.
	Zastupiteľnými tovarmi ku keramickým prvkom - dlažbám a obkladom, ktoré sú umiestnené v exteriéri, vzhľadom na podobné fyzikálne a technické charakteristiky, cenu a účel použitia, môžu byť betónové obklady a dlažby, vrátane dlažieb zámkových, vymývaných a terazza alebo tehlové dlažby.

	Vzhľadom na to, že účastník koncentrácie Raab a podnikateľ Noki ako aj ostatní výrobcovia keramických prvkov - dlažieb a obkladov vyrábajú celú škálu keramických prvkov, ktoré sú určené do exteriéru, interiéru, v rôznych cenových reláciách a v rôznom prevedení, pre účely predmetnej koncentrácie nie je potrebné podrobnejšie členenie tovarových relevantných trhov.

	Na základe vyššie uvedeného pre účely predmetnej koncentrácie úrad definoval tovarový relevantný trh výroby a predaja vodorovných a zvislých keramických prvkov - dlažieb a obkladov (ďalej len „výroba keramických prvkov“).

6.1.2. Tovarový relevantný trh distribúcie keramických prvkov

	Z pohľadu ponuky distributéri a predajcovia keramických prvkov považujú za dôležité, aby mohli ponúkať svojím zákazníkom široký sortiment keramických prvkov rôzneho dizajnu na jednom predajnom mieste. Z tohto dôvodu sa neorientujú na nákup a predaj keramických prvkov len od jedného výrobcu, ale nakupujú keramické prvky priamo od rôznych výrobcov v tuzemsku aj v zahraničí, týmito keramickými prvkami potom zásobujú veľkosklady alebo malopredajne v SR, v ktorých sú keramické prvky ponúkané zákazníkom.
Z pohľadu dopytu užívatelia majú záujem vybrať si a nakúpiť z celej škály keramických prvkov domácej aj zahraničnej výroby na jednom predajnom mieste.

	Pre účely predmetnej koncentrácie na základe vyššie uvedeného úrad definoval tovarový relevantný trh nákupu a predaja vodorovných a zvislých keramických prvkov - dlažieb a obkladov (ďalej len „distribúcia keramických prvkov“).

6.1.3. Tovarový relevantný trh distribúcie sanitárneho tovaru

	Sanitárny tovar je skupina stavebných výrobkov používaných predovšetkým v interiéri pri využívaní vody na hygienické účely. Zahŕňa umývadlá, drezy, výlevky, splachovacie WC, nádržky na vodu pre WC, dosky na WC, pisoáre, bidety, splachovacie systémy, kúpeľňové vane, sprchovacie vaničky, ochranné kryty pre sprchovanie, sprchovacie kúty, výrobky pre hydroterapiu, vodovodné armatúry a zmiešavacie batérie, kúpeľňový nábytok, podstavce a príslušenstvo.

	Umývadlá a drezy sa vyrábajú z rôznych materiálov - z keramiky, z akrylátu, z umelého kameňa, z plechu a liatiny pokrytej smaltom, z nerezu aj zo skla. Bez ohľadu na to, z akého materiálu sú vyrobené, sú schopné uspokojiť tú istú potrebu užívateľov. Umývadlá vyrobené z rôznych materiálov sú z hľadiska účelu použitia vzájomne zastupiteľné.
	Splachovacie WC a pisoáre sa vyrábajú hlavne zo slinutej keramiky, pričom z konštrukčného hľadiska sa vyrába viacero druhov - na podstavci alebo pripevnené na stenu; s nádržkou umiestnenou pod stropom, na WC alebo vstavanou v stene; s veľkoobjemovou alebo maloobjemovou nádržkou. Výrobok pisoár je nahraditeľný výrobkom WC, ale WC nie je zastupiteľný iným tovarom.
Nádržky na vodu pre WC vyrábajú z rôznych materiálov, napríklad z keramiky alebo z umelej hmoty a rôznej konštrukcie - s odkrytým alebo zakrytým splachovacím mechanizmom, pričom všetky plnia ten istý účel použitia a sú vzájomne zastupiteľné. Keďže WC a nádržky na vodu pre WC sa používajú spolu, užívatelia si nádržku na vodu pre WC vyberajú s prihliadnutím na konštrukciu WC.
Kúpeľňové vane, ktoré sa vyrábajú z akrylátu, z umelého kameňa, z plechu a liatiny pokrytej smaltom, z nerezu aj zo skla, sú z hľadiska užívateľa vzájomne zastupiteľné, pretože plnia rovnaký účel použitia.
Sprchovacie vaničky, vyrábané z rôznych materiálov - z keramiky, z akrylátu, z umelého kameňa, z plechu a liatiny pokrytej smaltom, či z nerezu, slúžia tomu istému účelu použitia a z hľadiska užívateľa sú vzájomne zastupiteľné. 
Ochranné kryty pre sprchovanie sa používajú spolu so sprchovacou vaničkou alebo kúpeľňovou vaňou a slúžia ako ochrana pred ošpliechaním kúpeľne vodou. Sprchovacie kúty sú zlúčené sprchovacie vaničky a ochranné kryty pre sprchovanie do jedného výrobku. Na výrobu ochranných krytov pre sprchovanie a sprchovacie kúty sa používajú akrylátové alebo zasklené panely. Keďže sprchovacie vaničky sa väčšinou používajú spolu s ochrannými krytmi pre sprchovanie, výrobcovia sprchovacích vaničiek vyrábajú aj ochranné kryty pre sprchovanie, často aj sprchovacie kúty a užívatelia si vyberajú z ochranných krytov pre sprchovanie s prihliadnutím na konštrukciu sprchovacie vaničky.
Vodovodné armatúry a zmiešavacie batérie sú zariadenia, ktoré umožňujú výtok vody, pričom zmiešavajú teplú a studenú vodu a regulujú jej intenzitu. Vodovodné armatúry a zmiešavacie batérie je možné rozdeliť podľa ich umiestnenia na umývadlové, drezové, sprchové, vaňové alebo podľa ich konštrukcie na kohútikové, pákové, termostatické a bezdotykové.

	Z pohľadu ponuky distributéri a predajcovia sanitárneho tovaru zvyčajne nakupujú od výrobcov celé sady sanitárnych výrobkov. Sada zahŕňa umývadlo, splachovacie WC, nádržku na vodu pre WC, podstavec a niekedy aj bidet a pisoár, ktoré sú umiestnené v kúpeľni ako súprava, pretože užívatelia vyžadujú rovnaký dizajn týchto výrobkov. Sady sanitárnych výrobkov nakupujú stavebné firmy pre výstavbu nových budov, či už nebytových budov, bytových budov alebo pre individuálnu bytovú výstavbu a často aj pre ich rekonštrukciu. Užívatelia čoraz častejšie vyžadujú pri nákupe sanitárneho tovaru pre rekonštrukcie domácností prostredníctvom siete obchodov „urob si sám“ sady sanitárnych výrobkov.
Hoci z hľadiska účelu použitia nemožno považovať rôzne sanitárne výrobky za vzájomne zastupiteľné, z hľadiska dopytu koneční užívatelia pri výstavbe a rekonštrukcii budov vyžadujú sady sanitárnych výrobkov. Z hľadiska ponuky veľké množstvo distributérov a predajcov na jednej strane považujú za dôležité, aby mohli dodávať svojím zákazníkom celé sady sanitárnych výrobkov a z tohto dôvodu väčšinou požadujú od výrobcov všetky druhy výrobkov, ktoré vyrábajú. Na druhej strane výrobcovia obvykle ponúkajú zľavy z predajných cien vzťahujúce sa na predaj celých sád sanitárnych výrobkov, čím dávajú distributérom a predajcom dôležitú motiváciu. Vzhľadom na dlhú životnosť sanitárneho tovaru užívatelia menej často žiadajú jednotlivé kusy sanitárnych výrobkov.
Čo sa týka ďalších sanitárnych výrobkov, ktoré nie sú zahrnuté v sadách sanitárnych výrobkov - kúpeľňové vane, sprchovacie vaničky, ochranné kryty pre sprchovanie, sprchovacie kúty, výrobky pre hydroterapiu, vodovodné armatúry a zmiešavacie batérie a podobne, tieto sanitárne výrobky nie sú z hľadiska ich dizajnu zjednotené so sadami sanitárnych výrobkov a zvyčajne ich vyrábajú aj iní výrobcovia.
Z pohľadu dopytu užívatelia majú záujem vybrať si a nakúpiť všetky výrobky určené na hygienické účely domácej aj zahraničnej výroby na jednom predajnom mieste. Z tohto dôvodu z pohľadu ponuky distributéri a predajcovia rozširujú sortiment o tieto sanitárne výrobky, nakupujú všetok sanitárny tovar priamo od rôznych výrobcov v tuzemsku aj v zahraničí a týmto sanitárnym tovarom potom zásobujú veľkosklady alebo malopredajne v SR. 

Nákup a predaj sanitárneho tovaru je možno definovať pre účely predmetnej koncentrácie ako jeden tovarový relevantný trh bez ďalšieho členenia vzhľadom na to, že z pohľadu dopytu užívatelia majú záujem nakúpiť sady sanitárnych výrobkov ako aj ďalšie sanitárne výrobky domácej aj zahraničnej výroby na jednom mieste a z tohto dôvodu z pohľadu ponuky distributéri a predajcovia sanitárneho tovaru nakupujú od rôznych výrobcov v tuzemsku aj v zahraničí celý sortiment sanitárnych výrobkov, ktorý potom ponúkajú užívateľom na jednom predajnom mieste.

	Na základe vyššie uvedeného pre účely predmetnej koncentrácie úrad definoval tovarový relevantný trh nákupu a predaja sanitárneho tovaru (ďalej len „distribúcia sanitárneho tovaru“).

6.2. Priestorové relevantné trhy

Pri definovaní priestorových relevantných trhov výroby keramických prvkov, distribúcie keramických prvkov a distribúcie sanitárneho tovaru úrad analyzoval vplyv a existenciu vývozu a dovozu jednotlivých druhov keramických prvkov a sanitárneho tovaru. Úrad sa zaoberal posudzovaním bariér vstupu, ktoré musí novovstupujúci domáci aj zahraničný podnikateľ prekonať pri vstupe na trh výroby keramických prvkov, na trh distribúcie keramických prvkov a na trh distribúcie sanitárneho tovaru.
Za účelom zistenia bariér vstupu na trh distribúcie keramických prvkov a na trh distribúcie sanitárneho tovaru úrad vykonal prieskum trhu, v ktorom oslovil niektorých podnikateľov, pôsobiacich na týchto relevantných trhoch (ďalej len „prieskum trhu“):
•	bauMax SR, spol. s r. o., Rožňavská 4, Bratislava (ďalej len „bauMax“);
•	K.R.T. Ing. Ľudevít Kurpas, Družstevná 2221, Liptovský Mikuláš (ďalej len „K.R.T.“);
•	PRESPOR, spol. s r. o., Turbínová 1, Bratislava (ďalej len „PRESPOR“);
•	T & O - Bašty, spol. s r. o., Okružná cesta bašta IV., Komárno (ďalej len „T & O - Bašty“);
•	LIGNUM CD, spol. s r. o., Herlianska 1019, Vranov nad Topľou (ďalej len „LIGNUM“);
•	TYREX, spol. s r. o., Odeská 52, Bratislava (ďalej len „TYREX“);
•	OKER, s. r. o., J. Kalinčiaka 8, Vrútky (ďalej len „OKER“);
•	HORNBACH Baumarkt, spol. s r. o., Galvaniho 9, Bratislava (ďalej len „HORNBACH“).

6.2.1. Možnosti vstupu na trh výroby keramických prvkov
a možnosti vstupu na trh distribúcie keramických prvkov

Z informácií doručených úradu účastníkom konania Raab prostredníctvom právneho zástupcu, z rozhodnutia úradu číslo 2004/FH/3/1/190 zo dňa 15. 10. 2004 vo veci koncentrácie podnikateľov Lasselsberger a Kerko a z prieskumu trhu vyplynuli nasledujúce skutočnosti:

Právne a regulačné bariéry vstupu na trh
	Výroba keramických prvkov a distribúcia keramických prvkov za účelom jeho predaja iným prevádzkovateľom živnosti (veľkoobchod) ako aj za účelom jeho predaja konečnému spotrebiteľovi (maloobchod) je v SR voľnou ohlasovacou živnosťou. Na získanie živnostenského oprávnenia postačuje ohlásenie príslušnému obvodnému úradu a splnenie všeobecných podmienok prevádzkovania živnosti, ktorými sú dosiahnutie veku 18 rokov, spôsobilosť na právne úkony, bezúhonnosť. V prípade právnickej osoby musí uvedené všeobecné podmienky spĺňať fyzická osoba alebo osoby, ktoré sú jej štatutárnym orgánom.
Vstupom SR do Európskej únie (ďalej len „EÚ“) sa v SR uplatňujú právne predpisy EÚ v právnej aj hospodárskej oblasti. Z tohto dôvodu podnikatelia z krajín EÚ, t. j. aj zo SR, majú rovnaké podmienky pri vstupe ich tovarov na trh v EÚ. Neexistujú žiadne colné bariéry pre dovozy keramických prvkov v rámci krajín EÚ, CEFTA a z Tureckej republiky.
Colné, administratívne a iné právne a regulačné bariéry prístupu distributérov z iných než členských krajín EÚ na trh SR existujú v rozsahu štandardných pravidiel a obmedzení prístupu na trh EÚ. V praktickom obchodnom styku to znamená, že colné, administratívne a iné bariéry prístupu producentov z iných než členských krajín EÚ na trh SR sú nulové. Dovozy glazovaných keramických prvkov podliehajú zanedbateľnému clu.
	Z vyššie uvedeného vyplýva, že neexistujú právne a regulačné bariéry vstupu na tovarové relevantné trhy výroby keramických prvkov a distribúcie keramických prvkov.

Patenty a práva duševného vlastníctva
Pri výrobe keramických prvkov je know - how, potrebné na výrobu keramických prvkov, zahrnuté v zakúpenej technológii. Výrobca keramických prvkov musí pre svoje výrobky zabezpečiť certifikáty kvality, aby keramické prvky mohol umiestniť na trhu.
Pri distribúcii keramických prvkov patenty a práva duševného vlastníctva nemajú významnú úlohu. Určité know - how môže poskytnúť aj výrobca keramických prvkov (napríklad systém prezentácie výrobkov, systém kombinovania výrobkov). Ochranné známky môžu mať význam pri marketingovej stratégii.
Patenty a práva duševného vlastníctva nepredstavujú takmer žiadnu bariéru vstupu na relevantný trh výroby keramických prvkov na území SR a na relevantný trh distribúcie keramických prvkov na území SR.

Dostupnosť surovín a tovaru
	Keramická výroba je do značnej miery závislá od surovinových zdrojov v danom regióne. Na výrobu keramiky sú potrebné kremičité piesky, keramické íly, kaolín, glazúra a farbivo. Suroviny kremičité piesky, keramické íly a kaolín sú bežne dostupné na slovenskom trhu, prípadne sa dovážajú zo zahraničia z Maďarskej republiky a Rumunskej republiky nákladnou železničnou dopravou. Farbivá a glazúra zväčša pochádzajú z dovozu a dostupnosť týchto surovín je pre všetkých výrobcov keramických prvkov rovnaká.
Výrobca keramiky si zabezpečuje suroviny na jej výrobu buď nákupom od dodávateľov týchto surovín (napríklad spoločnosti Castelvetro, Talianska republika a DEF, Talianska republika) alebo ich ťaží a používa pre vlastnú potrebu.
	Na relevantnom trhu distribúcie keramických prvkov je dostupnosť tovaru prakticky neobmedzená, závisí od schopností distributéra alebo nákupcu dohodnúť sa s výrobcom alebo s dovozcom tovaru vzhľadom na to, že tovar sa nakupuje priamo od výrobcov alebo vo veľkoskladoch.

Dopravné náklady
	Dopravné náklady prestavujú iba 3 až 7 % obstarávacej ceny keramických prvkov pri dovozoch z krajín EÚ. Dopravné náklady keramických prvkov nákladnou automobilovou dopravou z hlavných krajín ich produkcie z Talianskej republiky a Španielskeho kráľovstva sa pohybujú od 17 do 20 Sk/m2. V prípade použitia lodnej dopravy sa dopravné náklady znižujú, čím sprístupňujú európsky trh aj zámorským producentom, napríklad z Brazílskej federatívnej republiky. Dopravné náklady na dodávky od poľských výrobcov do priľahlých oblastí SR sú porovnateľné alebo dokonca nižšie než dopravné náklady dodávok od výrobcov v SR do rovnakých oblastí.
	Z uvedeného je zrejmé, že dopravné náklady netvoria významnú položku tvorby cien keramických prvkov a majú malý vplyv na cenu dovážaných keramických prvkov.

Dovozy
V celosvetovom meradle je možné hovoriť o tradičných producentských krajinách keramických prvkov, medzi ktoré patria najmä Talianska republika a Španielske kráľovstvo s celkovým objemom výrobných kapacít v rámci Európy okolo 70 %. V posledných rokoch sa producentskými krajinami stali napríklad aj Turecká republika alebo Brazílska federatívna republika, Spolková republika Nemecko, Poľská republika, ČR a aj SR.
Tradiční producenti i ostatní podnikatelia sa stretávajú na trhoch na celom svete. Takmer všetci výrobcovia keramických prvkov vyrábajú značnú časť svojej produkcie na vývoz do iných krajín. Import keramických prvkov má nezanedbateľné miesto na trhu väčšiny krajín, v ktorých sa keramické prvky tradične používajú pri stavebných prácach, s ohľadom na miestne klimatické podmienky a na ich miestnu obľubu.

Náklady vstupu na trh
	Účastníci koncentrácie odhadujú výšku celkových nákladov vstupu na relevantný trh výroby keramických prvkov na území SR na 300 mil. až 400 mil. Sk, pričom návratnosť vložených investícií predpokladajú do 12 až 15 mesiacov.
	Vzhľadom na vyššie uvedené, celkové náklady vstupu na relevantný trh keramických prvkov na území SR sú stredne vysoké.
	Celkové náklady vstupu na relevantný trh distribúcie keramických prvkov na území SR účastníci koncentrácie odhadujú na cca 25 mil. Sk na jednu predajňu, pričom návratnosť vložených investícií predpokladajú do 12 až 15 mesiacov. Do celkových nákladov vstupu boli zahrnuté náklady na vybudovanie predajne, náklady na nákup zásob tovaru vo výške cca 25 mil. Sk na jednu predajňu, zaškolenie personálu a reklamnú kampaň.
	Úrad v prieskume trhu zistil, že konkurenti účastníkov koncentrácie odhadujú celkové náklady vstupu na relevantný trh distribúcie keramických prvkov od 200 tis. Sk do 10 mil. Sk, pričom ich návratnosť predpokladajú do 3 rokov.
	Vzhľadom na vyššie uvedené, celkové náklady vstupu na relevantný trh distribúcie keramických prvkov na území SR sú nízke, pričom návratnosť vložených investícií je rýchla.

Cenová úroveň
	Cenová úroveň keramických prvkov predávaných v krajinách EÚ je mierne diferencovaná. Očakáva sa, že rozdiely v cenách keramických prvkov predávaných v jednotlivých krajinách EÚ sa budú zmenšovať. Najnižšiu cenovú hladinu keramických prvkov má Poľská republika.

Zo získaných informácií vyplynulo, že vzhľadom na nízke vstupné bariéry na tovarové relevantné trhy výroby a predaja keramických prvkov a nákupu a predaja keramických prvkov, ktoré musí podnikateľ prekonať, aby mohol vstúpiť na slovenský trh, je možné považovať súťažné prostredie na území SR za také homogénne, že toto územie môže byť odčlenené od ostatných území s odlišnými súťažnými podmienkami.
Z uvedeného vyplýva, že priestorové relevantné trhy výroby keramických prvkov a distribúcie keramických prvkov sú vymedzené územím SR, pričom nie je vylúčené, že tieto priestorové relevantné trhy môžu byť aj širšie ako územie SR.

Na základe informácií od účastníka konania Raab prostredníctvom právneho zástupcu, informácií uvedených v častiach 6.1.1. tovarový relevantný trh výroby keramických prvkov a 6.2.1. priestorový relevantný trh výroby keramických prvkov tohto rozhodnutia; vychádzajúc z hlavných predmetov činnosti účastníka predmetnej koncentrácie WAW prostredníctvom časti podniku podnikateľa Noki, úrad definoval relevantný trh výroby keramických prvkov na území SR.

	Ďalej na základe informácií získaných od účastníka konania Raab prostredníctvom právneho zástupcu, informácií uvedených v častiach 6.1.2. tovarový relevantný trh distribúcie keramických prvkov a 6.2.1. priestorový relevantný trh distribúcie keramických prvkov tohto rozhodnutia; vychádzajúc z hlavných predmetov činnosti účastníka predmetnej koncentrácie WAW a častí podnikov podnikateľov Ceramica, Kerimax, Jopa a Uniker, úrad definoval relevantný trh distribúcie keramických prvkov na území SR.

6.2.2. Možnosti vstupu na trh distribúcie sanitárneho tovaru

Na základe informácií doručených úradu účastníkom konania Raab prostredníctvom právneho zástupcu a z prieskumu trhu, ktorý úrad vykonal, vyplynuli nasledujúce skutočnosti:

Právne a regulačné bariéry vstupu na trh
	Nákup a predaj sanitárneho tovaru za účelom jeho predaja iným prevádzkovateľom živnosti (veľkoobchod) ako aj za účelom jeho predaja konečnému spotrebiteľovi (maloobchod) v je v SR voľnou ohlasovacou živnosťou. Na získanie živnostenského oprávnenia postačuje ohlásenie príslušnému obvodnému úradu a splnenie všeobecných podmienok prevádzkovania živnosti.
Vstupom SR do Európskej únie (ďalej len „EÚ“) sa v SR uplatňujú štandardné právne predpisy EÚ v právnej aj hospodárskej oblasti. Z tohto dôvodu podnikatelia z krajín EÚ, t. j. aj zo SR, majú rovnaké podmienky pri vstupe ich tovarov na trh v EÚ. Neexistujú žiadne colné bariéry pre dovozy sanitárneho tovaru v rámci krajín EÚ. Colné, administratívne a iné právne a regulačné bariéry prístupu distributérov z iných než členských krajín EÚ na trh SR existujú v rozsahu štandardných pravidiel a obmedzení prístupu na trh EÚ.
	Z vyššie uvedeného vyplýva, že neexistujú právne a regulačné bariéry vstupu na tovarový relevantný trh distribúcie sanitárneho tovaru.

Patenty a práva duševného vlastníctva
Patenty a práva duševného vlastníctva pri distribúcii sanitárneho tovaru nemajú významnú úlohu. Určité know - how môže poskytnúť aj výrobca sanitárneho tovaru (napríklad systém prezentácie tovaru, systém kombinovania tovarov). Ochranné známky môžu mať význam pri marketingovej stratégii.
Patenty a práva duševného vlastníctva nepredstavujú bariéru vstupu na relevantný trh distribúcie sanitárneho tovaru na území SR.

Dostupnosť tovaru
	Na relevantnom trhu distribúcie sanitárneho tovaru je dostupnosť tovaru prakticky neobmedzená, závisí od schopností distributéra alebo nákupcu dohodnúť sa s výrobcom alebo s dovozcom tovaru vzhľadom na to, že tovar sa nakupuje priamo od výrobcov alebo vo veľkoskladoch.

Dopravné náklady
	Výška dopravných nákladov tvorí 5 až 10 % z ceny sanitárneho tovaru. Dopravné náklady netvoria významnú položku tvorby cien sanitárneho tovaru a majú malý vplyv na cenu dovážaného sanitárneho tovaru zo zahraničia.

Dovozy
	Takmer všetky sanitárne tovary sú dovážané na trh SR zo zahraničia. Výnimku tvoria iba na území SR vyrábané akrylátové umývadlá a vane (Vagnerplast a Polysystem), ktoré predstavujú cca 40 % predaných akrylátových vaní v SR. Významná časť vaní z plechu pokrytého smaltom sa taktiež vyrába v SR, vo Fiľakove.

Náklady vstupu na trh
	Účastníci koncentrácie odhadujú celkové náklady vstupu na relevantný trh distribúcie sanitárneho tovaru na území SR na cca 25 mil. Sk na jednu predajňu, pričom návratnosť vložených investícií predpokladajú v časovom období 12 až 15 mesiacov. Do celkových nákladov vstupu zahrnuli náklady na vybudovanie predajne, náklady na nákup zásob tovaru vo výške cca 25 mil. Sk na jednu predajňu, zaškolenie personálu a reklamnú kampaň.
	Úrad v prieskume trhu zistil, že konkurenti účastníkov koncentrácie odhadujú celkové náklady vstupu na relevantný trh distribúcie sanitárneho tovaru od 200 tis. Sk do 10 mil. Sk, pričom ich návratnosť predpokladajú do 3 rokov.
	Vzhľadom na uvedené, celkové náklady vstupu na relevantný trh distribúcie sanitárneho tovaru na území SR sú nízke a návratnosť vložených investícií je rýchla.

Cenová úroveň
	Sanitárne tovary predávané v SR prostredníctvom podnikateľa WAW majú strednú a vyššiu cenovú úroveň. Ceny sanitárnych tovarov predávaných v Poľskej republike sú o 15 % nižšie, ceny v ČR sú porovnateľné, ceny v Maďarskej republike a v ostatných okolitých štátoch EÚ sú mierne vyššie ako v SR.

Na základe uvedených informácií úrad zistil, že neexistujú žiadne vstupné bariéry na tovarový relevantný trh distribúcie sanitárneho tovaru, ktoré musí podnikateľ prekonať, aby mohol vstúpiť na slovenský trh, a preto je možné považovať súťažné prostredie na území SR za také homogénne, že toto územie môže byť odčlenené od ostatných území s odlišnými súťažnými podmienkami.
Z tohto vyplýva, že priestorový relevantný trh distribúcie sanitárneho tovaru je vymedzený územím SR, pričom nie je vylúčené, že tento priestorový relevantný trh môže byť aj širší ako územie SR.
Na základe informácií od účastníka konania Raab prostredníctvom právneho zástupcu, informácií uvedených v častiach 6.1.3. tovarový relevantný trh distribúcie sanitárneho tovaru a 6.2.2. priestorový relevantný trh distribúcie sanitárneho tovaru tohto rozhodnutia; vychádzajúc z hlavných predmetov činnosti účastníka predmetnej koncentrácie WAW a častí podnikov podnikateľov Ceramica, Kerimax, Jopa a Uniker, úrad definoval relevantný trh distribúcie sanitárneho tovaru na území SR.

	Vzhľadom na to, že podnikateľ Raab nepôsobí na území SR na relevantných trhoch výroby keramických prvkov, distribúcie keramických prvkov a distribúcie sanitárneho tovaru, pričom podnikateľ WAW na týchto trhoch pôsobí, relevantné trhy na území SR výroby keramických prvkov, distribúcie keramických prvkov a distribúcie sanitárneho tovaru nie sú predmetnou koncentráciou ovplyvnené.

7. Podiely na trhu

7.1. Výroba keramických prvkov

	V roku 2004 vstúpil na trh výroby keramických prvkov podnikateľ Lasselsberger, ktorý získal priamu kontrolu nad podnikom podnikateľa Kerko.
Účastník konania Raab prostredníctvom právneho zástupcu v oznámení predmetnej koncentrácie odhadol jednotlivé trhové podiely účastníka koncentrácie WAW prostredníctvom časti podniku podnikateľa Noki a jeho konkurentov dosiahnuté v roku 2004 a uviedol ich v nasledujúcej tabuľke číslo 1.

Podiely na trhu výroby keramických prvkov

Tabuľka číslo 1
Podnikatelia	v tis. m2	v mil. Sk	podiel v %
(počítaný z m2)	podiel v %
(počítaný z Sk)	
Noki
- predaj v SR	454	67,6	5,70	4,50	
Kerko (bez Lasselsbergra)
- predaj v SR	1 600	343,0	20,00	22,90	
Bloomsbury
- predaj v SR	3 000	320,0	37,50	21,30	
Lasselsberger
- dovozy do SR	1 650	357,0	20,60	23,80	
ostatní
- predaj v SR	1 296	412,4	16,20	27,50	
Spotreba v SR
	8 000	1 500,0	100,00	100,00	

Ako je vidieť z tabuľky číslo 1, pred uskutočnením predmetnej koncentrácie na relevantnom trhu výroby keramických prvkov na území SR mal účastník koncentrácie WAW prostredníctvom časti podniku podnikateľa Noki podiel na trhu 5,70 % počítaný z m2 alebo 4,50 % počítaný z Sk a účastník koncentrácie Raab mal nulový podiel na tomto trhu.
Celkový podiel konkurentov účastníkov koncentrácie Raab a WAW na relevantnom trhu výroby keramických prvkov na území SR dosiahol výšku 94,30 % počítanú z m2 alebo 95,50 % počítanú z Sk. Na relevantnom trhu výroby keramických prvkov na území SR dosiahol slovenský výrobca Kerko podiel 20,00 % počítaný z m2 alebo 22,90 % počítaný z Sk; ďalší slovenský výrobca Bloomsbury PACIFIC SLOVAKIA, a. s., Lučenec, (ďalej len „Bloomsbury“) podiel 37,50 % počítaný z m2 alebo 21,30 % počítaný z Sk; český výrobca Lasselsberger prostredníctvom dovozov dosiahol 20,60 %-ný podiel na trhu počítaný z m2 alebo 23,80 %-ný podiel na trhu počítaný z Sk a ostatní dosiahli podiel na trhu 16,20 % počítaný z m2 alebo 27,50 % počítaný z Sk.

7.2. Distribúcia keramických prvkov

	Podľa informácií účastníka konania Raab je relevantný trh distribúcie keramických prvkov na území SR značne rozdrobený, na trhu je prítomných viac ako sto rôznych nákupcov a predajcov keramických prvkov. Údaje o účastníkovi koncentrácie WAW a častí podnikov podnikateľov Ceramica, Jopa, Kerimax a Uniker a ich konkurentoch za rok 2004 sa nachádzajú v nasledujúcej tabuľke číslo 2, pričom údaje o konkurentoch sú len odhadnuté.

Podiely na trhu distribúcie keramických prvkov

Tabuľka číslo 2
Podnikatelia	v tis. m2	v mil. Sk	podiel v %
(počítaný z m2)	podiel v %
(počítaný z Sk)	
WAW	706,4	223,0	8,83	14,86	
Ceramica	34,8	13,0	0,43	0,87	
Jopa	63,5	31,5	0,79	2,10	
Kerimax	85,7	28,0	1,07	1,87	
Uniker	34,0	16,0	0,43	1,07	
bauMax SR	< 1 110,0	< 210,0	< 13,90	< 14,00	
HORNBACH	< 400,0	< 75,0	< 5,00	< 5,00	
K.R.T.	< 160,0	< 30,0	< 2,00	< 2,00	
LIGNUM CD	< 160,0	< 30,0	< 2,00	< 2,00	
OKER	< 80,0	< 15,0	< 1,00	< 1,00	
PRESPOR	< 265,0	< 50,0	< 3,30	< 3,30	
T & O - Bašty	< 160,0	< 30,0	< 2,00	< 2,00	
TYREX	< 215,0	< 40,0	< 2,70	< 2,70	
ostatní	< 4 525,6	< 708,5	< 56,55	< 47,23	
Spolu	8 000,0	1 500,0	100,00	100,00	

Ako je vidieť z tabuľky číslo 2, pred uskutočnením predmetnej koncentrácie na relevantnom trhu distribúcie keramických prvkov na území SR mal účastník koncentrácie WAW podiel na trhu 8,83 % počítaný z m2 alebo 14,86 % počítaný z Sk; časti podnikov podnikateľov Ceramica, Jopa, Kerimax a Uniker mali spolu podiel na trhu 2,72 % počítaný z m2 alebo 5,88 % počítaný z Sk a účastník koncentrácie Raab mal nulový podiel na tomto trhu.
Na relevantnom trhu distribúcie keramických prvkov na území SR celkový podiel konkurentov účastníkov koncentrácie Raab a WAW dosiahol výšku 88,45 % počítanú z m2 alebo 79,26 % počítanú z Sk. Na relevantnom trhu distribúcie keramických prvkov na území SR dosiahli spoločnosti bauMax podiel cca 14,00 %; HORNBACH podiel < 5,00 %; PRESPOR podiel < 3,30 %; TYREX podiel < 2,70 %; K.R.T., LIGNUM CD a T & O - Bašty podiel < 2,00 %; OKER podiel < 1,00 % a všetky ostatné spoločnosti dosiahli podiel na trhu < 47,23 %.

7.3. Distribúcia sanitárneho tovaru

	Relevantný trh distribúcie sanitárneho tovaru je podľa účastníka konania Raab v SR značne rozdrobený, pričom je na tomto trhu prítomných viac ako sto rôznych nákupcov a predajcov sanitárneho tovaru. Údaje uvedené v nasledujúcej tabuľke číslo 3 sú odhadom, ktoré vychádzajú zo skúseností účastníka koncentrácie WAW.

Podiely na trhu distribúcie sanitárneho tovaru

	Tabuľka číslo 3
Podnikatelia	v mil. Sk	podiel v %
(počítaný z Sk)	
WAW	67,5	2,87	
Ceramica	3,3	0,14	
Jopa	4,4	0,19	
Kerimax	17,7	0,75	
Uniker	4,4	0,19	
bauMax SR	< 150,0	< 6,40	
HORNBACH	< 50,0	< 2,10	
K.R.T.	< 50,0	< 2,10	
LIGNUM CD	< 35,0	< 1,50	
OKER	< 15,0	< 0,60	
PRESPOR	< 60,0	< 2,60	
T & O - Bašty	< 30,0	< 1,30	
TYREX	< 50,0	< 2,10	
ostatní	< 1 812,7	< 77,16	
Spolu	2 350,0	100,00	

Ako je vidieť z tabuľky číslo 3, pred uskutočnením predmetnej koncentrácie na relevantnom trhu distribúcie sanitárneho tovaru na území SR mal účastník koncentrácie WAW podiel na trhu 2,87 % počítaný z Sk; časti podnikov podnikateľov Ceramica, Jopa, Kerimax a Uniker mali spolu podiel na trhu 4,14 % počítaný z Sk a účastník koncentrácie Raab mal nulový podiel na tomto relevantnom trhu.
Na relevantnom trhu distribúcie sanitárneho tovaru na území SR celkový podiel konkurentov účastníkov koncentrácie Raab a WAW dosiahol výšku 92,99 % počítanú z Sk. Na relevantnom trhu distribúcie sanitárneho tovaru na území SR dosiahli spoločnosti bauMax podiel max. 7,00 %; PRESPOR podiel < 2,60 %; HORNBACH, K.R.T. a TYREX podiel < 2,10 %; LIGNUM CD a T & O - Bašty podiel < 1,50 % a všetky ostatné spoločnosti dosiahli podiel na trhu < 77,16 %.

8. Postavenie na trhu

	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

8.1. Postavenie na trhu výroby keramických prvkov

Ako už bolo uvedené v časti 6.2.1. možnosti vstupu na trh výroby keramických prvkov tohto rozhodnutia, na relevantnom trhu výroby keramických prvkov na území SR neexistujú právne ani regulačné bariéry vstupu na trh; vstup na tento relevantný trh je stredne finančne náročný, suroviny sú dostupné; dopravné náklady sú nízke; neexistujú bariéry vstupu na tento relevantný trh pre domácich a zahraničných podnikateľov a existuje voľná tvorba cien; úrad zistil, že podnikateľ WAW prostredníctvom časti podniku podnikateľa Noki bol vystavený podstatnej hospodárskej súťaži domácich aj zahraničných výrobcov keramických prvkov - dlažieb a obkladov, hlavne z Poľskej republiky, Talianskej republiky a zo Španielskeho kráľovstva, a vzhľadom na jeho ekonomickú silu sa nemohol správať nezávisle. Z uvedeného dôvodu podnikateľ WAW prostredníctvom časti podniku podnikateľa Noki pred uskutočnením predmetnej koncentrácie nemal dominantné postavenie na relevantnom trhu výroby keramických prvkov na území SR. Podnikateľ Raab na relevantnom trhu výroby keramických prvkov na území SR nepodniká.

8.2. Postavenie na trhu distribúcie keramických prvkov

Ako vyplýva z časti 6.2.1. možnosti vstupu na trh distribúcie keramických prvkov tohto rozhodnutia, na relevantnom trhu distribúcie keramických prvkov na území SR neexistujú právne ani regulačné bariéry vstupu na trh; vstup na tento relevantný trh nie je finančne náročný, tovary sú bežne dostupné; dopravné náklady sú nízke; neexistujú bariéry vstupu na tento relevantný trh pre domácich ani zahraničných podnikateľov a existuje voľná tvorba cien; úrad zistil, že samotný podnikateľ WAW a aj prostredníctvom častí podnikov podnikateľov Jopa, Ceramica, Kerimax a Uniker bol vystavený podstatnej hospodárskej súťaži domácich aj zahraničných distributérov keramických prvkov a vzhľadom na jeho ekonomickú silu sa nemohol správať nezávisle. Z uvedeného dôvodu nemal podnikateľ WAW pred predmetnou koncentráciou dominantné postavenie na relevantnom trhu distribúcie keramických prvkov na území SR. Podnikateľ Raab na relevantnom trhu distribúcie keramických prvkov na území SR nepodniká.

8.3. Postavenie na trhu distribúcie sanitárneho tovaru

Ako už bolo uvedené v časti 6.2.2. možnosti vstupu na trh distribúcie sanitárneho tovaru tohto rozhodnutia, na relevantnom trhu distribúcie sanitárneho tovaru na území SR neexistujú právne ani regulačné bariéry vstupu na trh; vstup na tento relevantný trh nie je finančne náročný, tovary sú bežne dostupné; dopravné náklady sú nízke; neexistujú bariéry vstupu na tento relevantný trh pre domácich ani zahraničných podnikateľov a existuje voľná tvorba cien; úrad zistil, že samotný podnikateľ WAW a aj prostredníctvom častí podnikov podnikateľov Jopa, Ceramica, Kerimax a Uniker bol vystavený podstatnej hospodárskej súťaži domácich aj zahraničných distributérov sanitárneho tovaru a vzhľadom na jeho ekonomickú silu sa nemohol správať nezávisle. Z uvedeného dôvodu nemal podnikateľ WAW pred predmetnou koncentráciou dominantné postavenie na relevantnom trhu distribúcie sanitárneho tovaru na území SR. Na relevantnom trhu distribúcie sanitárneho tovaru na území SR podnikateľ Raab nepodniká.

9. Dopad koncentrácie na hospodársku súťaž

Účastník predmetného konania Raab prostredníctvom právneho zástupcu ako dôvod koncentrácie uviedol nasledovné:

	Skupina spoločností Saint - Gobain ani podnikateľ Raab nie sú v súčasnosti prítomní na relevantných trhoch výroby keramických prvkov, distribúcie keramických prvkov a distribúcie sanitárneho tovaru na území SR. Uskutočnením predmetnej koncentrácie skupina spoločností Saint - Gobain prostredníctvom podnikateľa Raab vstúpi na tieto relevantné trhy.

	Ako vyhodnotenie účinkov predmetnej koncentrácie účastník konania Raab prostredníctvom právneho zástupcu uviedol nasledovné:

	„Koncentráciou nastane posilnenie konkurencieschopnosti spoločnosti WAW a rozšírenie ponúkaného sortimentu produktov na slovenskom trhu. Súčasne je možné očakávať zvýšenie kvality poskytovaných služieb, ktoré sa dostanú na úroveň vyspelých trhových ekonomík. Začlenením do siete spoločností Saint - Gobain sa spoločnosti WAW otvoria lepšie možnosti a posilní sa pozícia voči zahraničným dodávateľom, čo pravdepodobne vyústi do zníženia nákupných cien a v konečnom dôsledku aj cien pre spotrebiteľa. Zlepšia sa taktiež podmienky pre realizáciu slovenských produktov spoločnosti Noki na zahraničných trhoch, najmä prostredníctvom siete spoločnosti Raab.“
	„Účinky koncentrácie by bolo možné dosiahnuť vybudovaním novej siete predajní, čo by znamenalo vyššie náklady ako pri predmetnej koncentrácii. To by mohlo mať za následok tlak na zvýšenie cenovej hladiny na relevantných trhoch.“

	Úrad posudzoval dopad predmetnej koncentrácie na hospodársku súťaž na definovaných relevantných trhoch, pričom vychádzal z informácií a podkladov zaslaných účastníkom konania Raab prostredníctvom právneho zástupcu a vzal do úvahy nasledovné:

9.1. Výroba keramických prvkov

Po uskutočnení posudzovanej koncentrácie bude mať podnikateľ Raab podiel na relevantnom trhu výroby keramických prvkov na území SR 5,67 % pri jeho výpočte z m2 alebo 4,50 % pri jeho výpočte z Sk z ročnej spotreby keramických prvkov v SR.

Na relevantnom trhu výroby keramických prvkov na území SR sa zmení podnikateľ vykonávajúci kontrolu, ale počet subjektov na tomto trhu sa nezmení; naďalej bude pôsobiť konkurencia domácich výrobcov a prostredníctvom dovozov aj zahraničných výrobcov keramických prvkov, hlavne z Poľskej republiky, Talianskej republiky a zo Španielskeho kráľovstva; štruktúra trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmenia sa nízke bariéry vstupu na trh a ani nie veľmi finančne a odborne náročný vstup na trh pre domácich a zahraničných výrobcov a dovozcov keramických prvkov.

Vychádzajúc z vyššie uvedených skutočností úrad zistil, že po uskutočnení predmetnej koncentrácie podnikateľ Raab získa podiel na relevantnom trhu výroby keramických prvkov na území SR do 6 %, tento podnikateľ bude naďalej vystavený podstatnej súťaži a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa Raab na definovanom relevantnom trhu výroby keramických prvkov na území SR. 

9.2. Distribúcia keramických prvkov

Podiel na relevantnom trhu distribúcie keramických prvkov na území SR podnikateľa Raab po uskutočnení predmetnej koncentrácie dosiahne 11,55 %, pri jeho výpočte z m2 alebo 20,77 % pri jeho výpočte z Sk z ročnej spotreby keramických prvkov v SR.

Keďže podiely na trhu sú iba jedným z ukazovateľov odrážajúcich silu podnikateľov na trhu a samé o sebe ešte nedokazujú dominantné postavenie na trhu, úrad vzal do úvahy aj ďalšie skutočnosti na relevantnom trhu distribúcie keramických prvkov na území SR:

Zmení sa podnikateľ vykonávajúci kontrolu, ale počet subjektov na tomto trhu sa nezmení; naďalej bude pôsobiť konkurencia distributérov keramických prvkov; štruktúra tohto definovaného relevantného trhu sa nezmení; nevytvoria sa nové bariéry vstupu na trh; nezmenia sa nízke bariéry vstupu na relevantný trh a ani sa nezmenia finančné nároky na vstup na trh pre domácich a zahraničných dovozcov keramických prvkov.

Na základe uvedeného úrad zistil, že po uskutočnení predmetnej koncentrácie sa síce posilní postavenie podnikateľa Raab na relevantnom trhu distribúcie keramických prvkov na území SR, tento podnikateľ však bude aj naďalej vystavený podstatnej súťaži a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa Raab na definovanom relevantnom trhu distribúcie keramických prvkov na území SR. 

9.3. Distribúcia sanitárneho tovaru

Podnikateľ Raab dosiahne po uskutočnení predmetnej koncentrácie podiel na relevantnom trhu distribúcie sanitárneho tovaru na území SR 4,14 % pri jeho výpočte z ročnej spotreby sanitárneho tovaru v SR.

Na relevantnom trhu distribúcie sanitárneho tovaru na území SR sa zmení podnikateľ vykonávajúci kontrolu, ale počet subjektov na tomto trhu sa nezmení; naďalej bude pôsobiť konkurencia distributérov sanitárneho tovaru; štruktúra tohto definovaného relevantného trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmenia sa nízke bariéry vstupu na tento relevantný trh a ani sa nezmení finančne nenáročný vstup na trh pre domácich a zahraničných dovozcov sanitárneho tovaru.

Vzhľadom na uvedené úrad zistil, že po uskutočnení predmetnej koncentrácie podnikateľ Raab bude naďalej vystavený podstatnej súťaži a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa Raab na definovanom relevantnom trhu distribúcie sanitárneho tovaru na území SR.
10. Záver

Vzhľadom na zistenia uvedené v časti 9. dopad koncentrácie na hospodársku súťaž tohto rozhodnutia úrad zistil, že po uskutočnení predmetnej koncentrácie sa zmení podnikateľ vykonávajúci kontrolu, ale počet subjektov na tomto trhu sa nezmení; podnikateľ Raab dosiahne nasledujúce podiely na definovaných relevantných trhoch: do 6 % na relevantnom trhu výroby keramických prvkov na území SR; okolo 12 % respektíve okolo 21 % na relevantnom trhu distribúcie keramických prvkov na území SR a asi 4 % na relevantnom trhu distribúcie sanitárneho tovaru, no nevytvorí sa dominantné postavenie podnikateľa Raab na definovaných relevantných trhoch; štruktúra relevantných trhov sa nezmení; neposilnia sa existujúce bariéry vstupu na tieto trhy; nevytvoria sa nové bariéry vstupu na tieto trhy; nezmenia sa náklady vstupu na tieto trhy pre domácich a zahraničných podnikateľov a na vymedzených relevantných trhoch naďalej budú pôsobiť domáci aj zahraniční konkurenti.

Po preskúmaní dopadu predmetnej koncentrácie na definovaných relevantných trhoch úrad dospel k záveru, že koncentrácia podnikateľov Raab a WAW nevytvára alebo neposilňuje dominantné postavenie, dôsledkom ktorého sú významné prekážky efektívnej súťaže na relevantných trhoch výroby keramických prvkov na území SR, distribúcie keramických prvkov na území SR a distribúcie sanitárneho tovaru na území SR.

Podľa § 12 ods. 8 zákona rozhodnutie, ktoré úrad vydá podľa § 12 ods. 1 až 3 zákona, sa vzťahuje aj na obmedzenie súťaže, ktoré s koncentráciou priamo súvisia a sú nevyhnutné na jej uskutočnenie.

	Podľa § 33 zákona úrad listom číslo 2683/PMÚ SR/2005 zo dňa 10. 5. 2005 podal účastníkovi konania Raab prostredníctvom právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

	Účastník konania Raab prostredníctvom právneho zástupcu sa vyjadril listom, zaevidovanom úradom pod číslom 2782/2005 dňa 13. 5. 2005, v ktorom vyhlásil, že k záverom prešetrovania úradu, k podkladu rozhodnutia a spôsobu jeho zistenia nemá námietky.

Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	hlavný štátny radca -
	splnomocnenkyňa pre koncentrácie

Rozhodnutie sa doručí:

JUDr. Pavol Rak
advokát
Palisády 29/A
811 06  Bratislava 1